Direcția Biodiversitate

Nr. înreg. DB/196981/14.06.2021

 **REFERAT DE APROBARE**

Specia *Castor fiber* este inclusă în Anexa II a Directivei Habitate și în Anexa 3 *Specii de plante şi de animale a căror conservare necesită desemnarea ariilor speciale de conservare şi a ariilor de protecţie specială avifaunistică* a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, precum și în Anexa II- *Specii de faună strict protejată*, a Convenției privind conservarea vieții sălbatice și a habitatelor naturale din Europa (Convenția de la Berna).

Planul de acțiune a fost conceput ca un document concis și operativ elaborat în scopul aplicării unui management durabil al acestei speciei. Acesta asigură aplicarea prevederilor convențiilor internaționale la care România este parte, inclusiv ghiduri și recomandări privind populațiile de castor la nivel european, ținând cont și de cadrul legislativ, administrativ și contextul social actual din România. Existența unei politici de conservare și a unor obiective în cadrul planului de management la nivel național, poate facilita coordonarea politicilor și acordurilor de gestionare între țările învecinate care au derulat proiecte similare de reintroducere a speciei.

Planul de acțiune va constitui o bază pentru implementarea proiectelor dedicate speciei, astfel având în vedere cele expuse, supunem aprobării proiectul de act normativ- *Ordin privind aprobarea Planului de acțiune pentru conservarea la nivel național a populației de castor eurasiatic (Castor fiber).*

Director

Daniela DRĂCEA

Întocmit:

Antonia OPRIȘAN – consilier superior